***Αγαπητό μου ημερολόγιο,***

*Ήταν η μέρα που καιγόντουσαν τα σπίτια μας. Οι σωροί των νεκρών ξεχείλιζαν στους πρόχειρους τάφους και εγώ μέσα στο βάθος να ψάχνω απελπισμένα για την οικογένεια μου.*

*Κάποια στιγμή είδα έναν γνωστό μου, έτρεξα δίπλα του, ήταν γεμάτος πληγές και αίματα. Ήθελα να τον βοηθήσω, όμως άδικα! Η σφαίρα του εχθρού τον βρήκε στην καρδιά και πέθανε. Προσπαθούσα να συνέλθω, όμως η ταραχή ήταν μεγάλη, ένιωθα πως χάνονταν το χώμα κάτω από τα πόδια μου. Παντού ακούγονταν πυροβολισμοί και κλάματα. Τα παιδιά έτρεχαν πανικόβλητα, ψάχνοντας τους δικούς τους.*

*Έψαχνα κι εγώ να βρω την οικογένεια μου. Έτρεχα παντού κλαίγοντας και φωνάζοντας. Κάποια στιγμή, ένιωσα δίπλα μου ένα χέρι να με ακουμπάει. Γύρισα τρομαγμένος και είδα ένα Τούρκο στρατιώτη να με τραβάει προς τις φυλακές. Όταν έφτασα εκεί, είδα στρατιώτες να φέρονται βίαια στους πατριώτες μου. Ξαφνικά, άκουσα μια γνώριμη φωνή. Γύρισα με λαχτάρα κι αντίκρισα τους γονείς μου, τους έσερναν στο μπουντρούμι. Έκανα να τρέξω κοντά τους. Όμως, κάποιος με τραβούσε προς τα πίσω. Ήταν ένας Τούρκος στρατιώτης, αλλιώτικος από τους άλλους, προσπάθησε στα γρήγορα κάτι να μου ψελλίσει μα δεν πρόλαβε, ένας άγριος στρατιώτης τον διέταξε να με κλείσει στο μπουντρούμι.*

*Καθώς περνούσαν οι μέρες, ο στρατιώτης ολοένα και φιλικότερος μαζί μου γινότανε. Άρχισε κάποια στιγμή να μου λέει την ιστορία του. Μου είπε πως είναι από την Κύπρο και όταν ήταν μικρός ζούσε στο χωριό μου. Όμως με την οικογένειά του μετακόμισε στην Τουρκία, λόγω μετάθεσης του πατέρα του. Όταν έγινε η εισβολή ήταν φαντάρος, έτσι αναγκάστηκε να πολεμήσει την ίδια του την πατρίδα, για να μην τον σκοτώσουν ως λιποτάκτη. Έτσι κατέληξε εδώ.*

*Αρχίσαμε να σχεδιάζουμε τη δραπέτευσή μου. Δυστυχώς όμως μας πήρανε χαμπάρι, κι ένας Τούρκος γύρισε βίαια το όπλο του να με σκοτώσει . Τότε ο φίλος μου μπήκε μπροστά μου και μου φώναξε να τρέξω. Έτσι άρχισα να τρέχω , να τρέχω χωρίς σταματημό μέχρι που άκουσα ένα πυροβολισμό και σαν γύρισα τι να δω …*

*-Τι είδες παππού ;*

*- Εμμ … δεν θυμάμαι παιδιά μου και δάκρυα γέμισαν τα μάτια του. Αυτό που έχει σημασία είναι πως χάριν αυτού είμαι εδώ μαζί σας.*

*-Παππού αυτό το ημερολόγιο από πότε το έχεις;*

*- Από το 1974 παιδιά μου. Λοιπόν, ώρα για ύπνο τώρα...*

3ο Γυμνάσιο Εχεδώρου – Καλοχώρι Θεσσαλονίκης

Μαθήτριες Β1, Β2: Χ. Κασάπογλου - Β. Μητολίδου - Φ. Νζερουέμ

Υπεύθυνοι καθηγητές: Σ. Αγγελίδου, Λ. Βατάλης, Ε. Χρυσάφη